আমাদের এক চাইনিজ বন্ধু চার্লির ডাটসন নি্সান গাড়ি করে আমরা নিউইয়র্ক থেকে নায়গ্রা পাড়ি দিয়েছিলাম এক ভোরে। নায়গ্রা বলি আমরা, চার্লির ভাষায় তা "নিগাড়া" আর স্থানীয় ট্রাইবাল ভাষায় নায়াগারা । সেই জলকন্যার নাম ভূগোল ব‌ইতে নায়গ্রা আমাদের কাছে। সপ্তদশ শতাব্দীতে Niagagarega নামে এক আদিম আদিবাসীর নামে নামকরণ হয়েছিল স্থানীয় নদী নায়াগ্রার । কারো মতে নায়গ্রা নাম দিয়েছিল স্থানীয় আমেরিকান ইন্ডিয়ান আদিবাসীরা যার অর্থ হল "নিউট্রাল" বা নিরপেক্ষ । প্রথম কারণ নায়গ্রা নদী কানাডা ও আমেরিকার ঠিক মাঝবরাবর । আর দ্বিতীয়তঃ দুটি লড়াকু আদিবাসী সম্প্রদায়ের মধ্যস্থতা করত যে নিরপেক্ষ আদিবাসী সম্প্রদায় তাদের নামে এই নায়গ্রা। কানাডা ও আমেরিকার আন্তর্জাতিক সীমানার সেতু বন্ধন করেছে এই জলপ্রপাত। জলের আয়তন, প্রপাতের গভীরতা এবং সার্বিক সৌন্দর্যের বিচারে নায়াগ্রার স্থান বিশ্বের মধ্যে বাইশ। ( ওয়ার্ল্ড ওয়াটারফলডেটাবেস ডট কমের সমীক্ষা অনুযায়ী )